b'\n_START_ARTICLE_\nAnticiklons\n_START_PARAGRAPH_\nAnticiklons ir liels atmosf\xc4\x93ras veidojums ar augstu atmosf\xc4\x93ras spiedienu. Parasti atmosf\xc4\x93ras spiediens ir 1020\xe2\x80\x941035 hPa liels, bet tas var sasniegt pat 1080 hPa. T\xc4\x81 diametrs ir no da\xc5\xbeiem simtiem l\xc4\xabdz da\xc5\xbeiem t\xc5\xabksto\xc5\xa1iem kilometru. Tas atnes sausu un skaidru laiku \xe2\x80\x94 vasar\xc4\x81 siltu, ziem\xc4\x81 aukstu laiku. Zieme\xc4\xbcu puslod\xc4\x93 anticiklons grie\xc5\xbeas pulksteniski, dienvidu puslod\xc4\x93 \xe2\x80\x94 pretpulksteniski. Anticiklon\xc4\x81 gaiss p\xc4\x81rvietojas prom no centra.\n_START_SECTION_\nDa\xc5\xbei past\xc4\x81v\xc4\xabgi anticikloni\n_START_PARAGRAPH_\n\xc4\x80zijas maksimums \xe2\x80\x94 augsta atmosf\xc4\x93ras spiediena apgabals \xc4\x80zijas vidusda\xc4\xbc\xc4\x81 gandr\xc4\xabz vis\xc4\x81 ziemas period\xc4\x81. Tas atrodas Sib\xc4\xabrijas dienvidda\xc4\xbc\xc4\x81 un Mongolij\xc4\x81. Atmosf\xc4\x93ras spiediens \xc5\xa1eit ziem\xc4\x81 ir visaugst\xc4\x81kais uz Zemeslodes. Vasar\xc4\x81 \xc5\xa1eit p\xc4\x81rsvar\xc4\x81 ir zems spiediens un no dienvidos un austrumos eso\xc5\xa1ajiem oke\xc4\x81niem gaiss tiek ies\xc5\xabkts \xc5\xa1urp ar veselu virkni taif\xc5\xabnu un musonu v\xc4\x93ju pal\xc4\xabdz\xc4\xabbu. Ziem\xc4\x81 v\xc4\x93ji p\xc5\xab\xc5\xa1 prom no \xc4\x80zijas vidienes un izraisa sausu un \xc4\xbcoti aukstu ziemu._NEWLINE_Antarktiskais maksimums \xe2\x80\x94 sal\xc4\xabdzino\xc5\xa1i augsta atmosf\xc4\x93ras spiediena zona Antarkt\xc4\xabd\xc4\x81 visa gada laik\xc4\x81. Kaut ar\xc4\xab \xc5\xa1eit tas nav p\xc4\x81r\xc4\x81k augsts, sal\xc4\xabdzin\xc4\x81jum\xc4\x81 ar p\xc4\x81r\xc4\x93jiem Zemeslodes re\xc4\xa3ioniem, tas tom\xc4\x93r ir augst\xc4\x81ks, nek\xc4\x81 oke\xc4\x81n\xc4\x81 ap Antarkt\xc4\xabdu._NEWLINE_Arktiskais maksimums \xe2\x80\x94 augsta atmosf\xc4\x93ras spiediena zona virs Arktikas. Ziem\xc4\x81 tam ir divi centri \xe2\x80\x94 viens ir virs Grenlandes, otrs ir virs Kan\xc4\x81das._NEWLINE_Subtropiskais maksimums \xe2\x80\x94 augsta atmosf\xc4\x93ras spiediena zona virs Azoru sal\xc4\x81m (Azoru maksimums) un Havaju sal\xc4\x81m (Havaju maksimums) zieme\xc4\xbcu puslod\xc4\x93 un Dienvidamerikas rietumiem (Klus\xc4\x81 oke\xc4\x81na dienvidu maksimums), Atlantijas oke\xc4\x81na dienvidiem (Dienvidatlantijas maksimums) un Indijas oke\xc4\x81na dienvidiem (Dienvidindijas maksimums).'